Ref.: 250CCT06041600101

A la Mesa del Parlament

Carlos Carrizosa Torres, portaveu, Sonia Sierra Infante, diputada del Grup Parlamentari de Ciutadans, d’acord amb el que estableixen els articles 164 i 165 del Reglament del Parlament, presenten la Proposta de resolució sobre el manifest del col.lectiu Koiné, per tal que sigui substanciada davant la Comissió de Cultura, amb el text següent:

Exposició de motius

El dijous 31 de maig, el Grup Koiné va presentar el “Manifest per un veritable procés de normalització lingüística a la Catalunya independent”, signat per unes 280 persones de l’àmbit de la filologia, la literatura i de la universitat. Aquest manifest parteix d’una visió de la història que no es correspon amb la realitat, com ara que al 1714, el Principat de Catalunya es va annexionar al Regne de Castella i obvia les dades que demostren que des del s. XVI, el castellà també era una llengua emprada a Catalunya.

Més enllà de la seva manca de rigor pel que fa a la Història, el manifest parla dels catalans nascuts fora de Catalunya com “instrument involuntari de colonització lingüística”, la qual cosa pot ser considerada especialment ofensiva. Aquesta afirmació cosifica a persones que van decidir lliurement o empeses per les circumstàncies venir a la nostra terra a fer la seva vida i que han col·laborat activament a construir la Catalunya que coneixem avui. No podem permetre que es divideixi els catalans segons el seu lloc de naixement o de la seva llengua materna.

Catalunya, a més de una gran varietat de llengües parlades pels seus habitants, té tres llengües oficials: el català, l’aranès i l’espanyol, i totes tres han de ser reconegudes, protegides i potenciades de tal manera que els seus parlants puguin desenvolupar la seva vida quotidiana en qualsevol d’elles.

Per aquests motius, el Grup Parlamentari de Ciutadans presenta la següent

Proposta de resolució

1. El Parlament de Catalunya declara la necessària defensa i respecte a les tres llengües oficials de Catalunya i a les persones que les parlen.
2. El Parlament de Catalunya rebutja qualsevol estigmatització de les persones per raó de llengua o lloc de naixement.
3. El Parlament de Catalunya insta el Govern de la Generalitat a vetllar per la potenciació del català i l’aranès com a llengües que necessiten d’especial protecció sense menyspreu de la llengua espanyola.

Palau del Parlament, 6 d’abril de 2016

Carlos Carrizosa Torres Sonia Sierra Infante

Portaveu del GP C’s Diputada del GP C’s